Document ID: 32008D0915

KOMISSION PÄÄTÖS,
tehty 30 päivänä lokakuuta 2008,
Euroopan parlamentin ja neuvoston direktiivin 2000/60/EY mukaisesti jäsenvaltioiden seurantajärjestelmien luokitteluille interkalibrointimenettelyn tuloksena määriteltyjen arvojen vahvistamisesta
(tiedoksiannettu numerolla K(2008) 6016)
(ETA:n kannalta merkityksellinen teksti)
(2008/915/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon yhteisön vesipolitiikan puitteista 23 päivänä lokakuuta 2000 annetun Euroopan parlamentin ja neuvoston direktiivin 2000/60/EY (1) ja erityisesti sen liitteessä V olevan 1.4.1 kohdan ix alakohdan,
sekä katsoo seuraavaa:
(1)
Direktiivin 2000/60/EY 4 artiklan 1 kohdan a alakohdan ii alakohdassa edellytetään, että jäsenvaltioiden on suojeltava, parannettava ja ennallistettava kaikkia pintavesimuodostumia tavoitteena saavuttaa tietyin poikkeuksin viimeistään 15 vuoden kuluttua direktiivin voimaantulosta pintaveden hyvä tila liitteessä V vahvistettujen vaatimusten mukaisesti. Direktiivin 2000/60/EY 4 artiklan 1 kohdan a alakohdan iii alakohdassa edellytetään, että jäsenvaltioiden on suojeltava ja parannettava kaikkia keinotekoisia ja voimakkaasti muutettuja vesimuodostumia tavoitteena saavuttaa tietyin poikkeuksin hyvä ekologinen potentiaali ja pintaveden hyvä kemiallinen tila viimeistään 15 vuoden kuluessa mainitun direktiivin voimaantulosta liitteessä V vahvistettujen vaatimusten mukaisesti. Direktiivin 2000/60/EY liitteessä V olevan 1.4.1 kohdan i alakohdan mukaan voimakkaasti muutettujen tai keinotekoisten vesimuodostumien osalta viittauksia ekologiseen tilaan on pidettävä ekologista potentiaalia koskevina.
(2)
Direktiivin 2000/60/EY liitteessä V olevassa 1.4.1 kohdassa säädetään prosessista, jolla varmistetaan jäsenvaltioiden toteuttaman biologisen seurannan tulosten vertailtavuus, joka on olennainen osa ekologisen tilan luokittelua. Tämä edellyttää, että jäsenvaltioiden seuranta- ja luokittelujärjestelmien tuloksia verrataan kussakin jäsenvaltiossa ja kullakin yhteisön luonnonmaantieteellisellä alueella sijaitsevien interkalibrointiverkon muodostavien seurantapaikkojen avulla. Direktiivissä 2000/06/EY edellytetään, että jäsenvaltiot keräävät tarpeen mukaan interkalibrointiverkkoon kuuluvista paikoista tarvittavat tiedot, jotta voidaan arvioida, ovatko kansalliset luokittelujärjestelmät direktiivin 2000/60/EY liitteessä V olevassa 1.2 kohdassa olevien normatiivisten määritelmien mukaisia, ja varmistaa luokittelujärjestelmien tulosten vertailtavuus jäsenvaltioiden välillä.
(3)
Paikkarekisterin perustamisesta interkalibrointiverkon muodostamiseksi Euroopan parlamentin ja neuvoston direktiivin 2000/60/EY mukaisesti 17 päivänä elokuuta 2005 tehdyllä komission päätöksellä 2005/646/EY (2) perustettiin direktiivin 2000/60/EY liitteessä V olevassa 1.4.1 kohdan vii alakohdassa tarkoitettu interkalibrointiverkon paikkarekisteri.
(4)
Jäsenvaltiot jaettiin interkalibrointia varten päätöksen 2005/646/EY liitteen osassa 2 määriteltyihin maantieteellisiin interkalibrointiryhmiin, jotka koostuvat jäsenvaltioista, joissa esiintyy samankaltaisia erityisiä pintavesimuodostumatyyppejä. Tämä on mahdollistanut sen, että kukin ryhmä on voinut verrata tuloksiaan ja suorittaa interkalibroinnin jäsentensä kesken.
(5)
Interkalibrointi suoritetaan biologisten tekijöiden tasolla vertaamalla kansallisten seurantajärjestelmien luokittelutuloksia kunkin biologisen tekijän ja kunkin pintavesimuodostumatyypin osalta samassa maantieteellisessä interkalibrointiryhmässä olevien jäsenvaltioiden kesken ja arvioimalla, ovatko tulokset edellä mainittujen normatiivisten määritelmien mukaisia.
(6)
Vesipolitiikan puitedirektiivissä tarkoitettua interkalibrointia koskevassa teknisessä raportissa kuvataan yksityiskohtaisesti, miten interkalibrointimenettely on suoritettu tämän direktiivin liitteeseen sisältyvien vesijaotteluryhmien ja biologisten laatutekijöiden osalta.
(7)
Komissio on tukenut interkalibrointimenettelyä Yhteisen tutkimuskeskuksensa kautta, jonka Isprassa (Italia) toimiva Ympäristön ja kestävän kehityksen tutkimuslaitos on koordinoinut teknistä työtä.
(8)
Interkalibrointimenettely on monimutkainen tieteellinen ja tekninen tehtävä. Maantieteelliset interkalibrointiryhmät ovat käyttäneet interkalibroinnissa erilaisia menetelmiä riippuen eri biologisia laatutekijöitä koskevien seurantatietojen saatavuudesta ja kansallisten seuranta- ja luokittelujärjestelmien kehitysasteesta. Tulosten tilastollisen luotettavuuden lisäämiseksi useimmissa maantieteellisten interkalibrointiryhmien käyttämissä menetelmissä käytetään tietoja, jotka on saatu mahdollisimman monista seurantapaikoista, jotka kattavat kaikki luokat erinomaisesta huonoon ekologiseen tilaan. Tämän vuoksi on käytetty myös interkalibrointiverkon ulkopuolisista paikoista saatuja tietoja, sillä verkkoon kuuluu vain rajoitettu määrä seurantapaikkoja, joiden tila on erinomainen, hyvä tai tyydyttävä.
(9)
Komissio on saanut interkalibrointituloksia useista biologisista laatutekijöistä, joiden perusteella ekologinen tila määritellään. Joissain tapauksissa tuloksia on saatu vain joistakin biologisten tekijöiden parametreista tai vain joistakin maantieteelliseen interkalibrointiryhmään osallistuvista jäsenvaltioista. Komissio katsoo näin ollen, että näissä tapauksissa vertailtavuus ei ole täysin taattu. Tämän vuoksi sen jälkeen, kun jäsenvaltiot ovat toimittaneet asianomaiset direktiivin 2000/60/EY liitteessä V olevassa 1.4.1 kohdassa tarkoitetut tiedot, voidaan tehdä uusi päätös interkalibrointituloksista.
(10)
Saatavilla olevat interkalibrointimenettelyn tulokset on vahvistettava ajoissa, jotta niitä voidaan käyttää ensimmäisten vesipiirin hoitosuunnitelmien ja toimenpideohjelmien laadinnassa direktiivin 2000/60/EY 11 ja 13 artiklan mukaisesti.
(11)
Interkalibrointimenettelyn tuloksena pitäisi olla, että ekologisten laatusuhteiden arvot, jotka on määritelty ekologisten tilojen luokkien välisille rajoille jäsenvaltioiden luokittelujärjestelmissä, edustavat keskenään vastaavaa ekologista tilaa. Samaan biologiseen laatutekijään liittyvät arvojen väliset erot johtuvat eroista kansallisissa menetelmissä. Lisäksi laskentamenetelmien erojen ja muiden syiden vuoksi ekologisten laatusuhteiden arvot eivät ole keskenään vertailukelpoisia eri biologisten laatutekijöiden välillä.
(12)
Käytetyt parametrit, kuten a-klorofyllipitoisuus, kasviplanktonin biovolyymi, syanobakteerien prosenttiosuus tai makrolevien ja koppisiemenisten kasvien syvyysrajat, eivät täysin kata biologisia laatutekijöitä. Tiedon ja arviointimenetelmien saatavuuden vuoksi ne muodostavat kuitenkin erään perustan interkalibroinnille järvien ja rannikkovesien osalta. Kyseisten parametrien arvot ovat suoraan verrannollisia jäsenvaltioiden välillä, jos näytteenotto- ja analyysimenetelmien erot otetaan huomioon. Näistä syistä ekologisten laatusuhteiden lisäksi myös näiden parametrien absoluuttiset arvot tulisi sisällyttää päätöksen liitteeseen osana interkalibroinnin tuloksia.
(13)
Tulosten olisi koskettava ekologista tilaa. Jos interkalibroituja tyyppejä vastaavat vesimuodostumat on määritelty voimakkaasti muutetuiksi direktiivin 2000/60/EY 4 artiklan 3 kohdan mukaisesti, tämän päätöksen liitteessä esitettyjä tuloksia voidaan käyttää niiden hyvän ekologisen potentiaalin määrittelemiseksi direktiivin 2000/60/EY liitteessä V olevassa 1.2.5 kohdassa olevien normatiivisten määritelmien mukaisesti ottaen huomioon kyseisten vesimuodostelmien fyysiset muutokset ja niihin liittyvä vedenkäyttö.
(14)
Kuten direktiivin 2000/60/EY liitteessä V olevan 1.4.1 kohdan iii alakohdassa säädetään, jäsenvaltioiden on siirrettävä interkalibrointimenettelyn tulokset omiin kansallisiin luokittelujärjestelmiinsä, jotta ne voivat määritellä rajat erinomaisen ja hyvän sekä hyvän ja tyydyttävän tilan välillä kaikkien kansallisten tyyppiensä osalta. Interkalibroinnin tulosten soveltamisen tueksi on laadittu suuntaviivat niiden siirtämiselle kansallisiin luokittelujärjestelmiin ja vertailuolojen määrittämiselle.
(15)
Tiedot, jotka tulevat saataville direktiivin 2000/60/EY 8 artiklassa tarkoitettujen seurantaohjelmien täytäntöönpanon ja direktiivin 2000/60/EY 5 artiklassa tarkoitettujen vesipiirin ominaispiirteiden tarkistamisen ja ajan tasalle saattamisen yhteydessä, voivat tarjota uutta näyttöä, jonka perusteella jäsenvaltioiden seuranta- ja luokittelujärjestelmiä voidaan mukauttaa tieteen ja tekniikan kehitykseen, ja tarvittaessa interkalibrointimenettelyn tuloksia voidaan tarkastella uudelleen niiden laadun parantamiseksi.
(16)
Tässä päätöksessä säädetyt toimenpiteet ovat direktiivin 2000/60/EY 21 artiklan 1 kohdassa tarkoitetun komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Direktiivin 2000/60/EY liitteessä V olevan 1.4.1 kohdan iii alakohdan soveltamiseksi jäsenvaltioiden on käytettävä seurantajärjestelmiensä luokitteluissa tämän direktiivin liitteessä esitettyjä luokkien välisten rajojen arvoja.
2 artikla
Tämä päätös on osoitettu kaikille jäsenvaltioille.
Tehty Brysselissä 30 päivänä lokakuuta 2008.

Labels: 8
11
15
20